ROZHODNUTIE RADY
z 3. júna 2008,
ktorým sa zrušuje rozhodnutie 2005/185/ES o existencii nadmerného schodku v Českej republike
(2008/563/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 12,
so zreteľom na odporúčanie Komisie,
keďže:
(1)
Rozhodnutím Rady 2005/185/ES (1) sa po odporúčaní Komisie v súlade s článkom 104 ods. 6 zmluvy rozhodlo o tom, že v Českej republike existuje nadmerný schodok. Rada poukázala na to, že schodok verejných financií bol v roku 2003 na úrovni 12,9 % HDP (5,9 % HDP bez hlavnej jednorazovej operácie týkajúcej sa pripísaných štátnych záruk), čo je výrazne nad referenčnou hodnotou 3 % HDP stanovenou v zmluve.
(2)
Dňa 5. júla 2004 v súlade s článkom 104 ods. 7 zmluvy a s článkom 3 ods. 4 nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (2) Rada na základe odporúčania Komisie vydala odporúčanie, ktoré bolo určené Českej republike s cieľom odstrániť nadmerný schodok najneskôr do konca roku 2008. Odporúčanie bolo uverejnené.
(3)
Vzhľadom na prognózu výrazného rozpočtového sklzu v roku 2007 a pretrvávajúceho nadmerného schodku nad referenčnou hodnotou v roku 2008 Rada na základe odporúčania Komisie prijala 10. júla 2007 rozhodnutie podľa článku 104 ods. 8, v ktorom sa uvádza, že opatrenia prijaté Českou republikou sa nezdajú primerané na odstránenie nadmerného schodku do lehoty stanovenej na rok 2008 (3). Rada 10. októbra 2007 vydala na základe odporúčania Komisie nové odporúčanie podľa článku 104 ods. 7, v ktorom Českej republike odporučila, aby ďalej zmiernila zhoršovanie rozpočtového stavu v roku 2007, a opätovne potvrdila, že nadmerný schodok sa má odstrániť najneskôr do roku 2008, pričom českým orgánom stanovila konečný termín na prijatie účinných opatrení na 9. apríl 2008. Na základe vtedy dostupných prognóz Rada české orgány vyzvala, aby v roku 2008 zabezpečili zlepšenie štrukturálneho salda (t. j. cyklicky upraveného salda bez jednorazových a iných dočasných opatrení) aspoň v rozsahu
% HDP v porovnaní s rokom 2007.
(4)
V súlade s článkom 104 ods. 12 zmluvy sa rozhodnutie Rady o existencii nadmerného schodku má zrušiť, ak sa podľa názoru Rady v príslušnom členskom štáte nadmerný schodok odstránil.
(5)
V súlade s Protokolom o postupe pri nadmernom deficite, ktorý tvorí prílohu k zmluve, Komisia poskytne údaje na uplatňovanie postupu. Súčasťou uplatňovania uvedeného protokolu je povinnosť členských štátov oznamovať údaje o verejnom schodku a dlhu a o iných súvisiacich ukazovateľoch dvakrát ročne, a to pred 1. aprílom a pred 1. októbrom v súlade s článkom 4 nariadenia Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva (4).
(6)
Na základe údajov, ktoré poskytla Komisia (Eurostat) v súlade s článkom 8g ods. 1 nariadenia (ES) č. 3605/93 na základe oznámenia Českej republiky pred 1. aprílom 2008, a prognózy útvarov Komisie z jari 2008 sú oprávnené tieto závery:
-
schodok verejných financií sa znížil z 2,7 % HDP v roku 2006 na 1,6 % HDP v roku 2007, čím sa ešte pred konečným termínom, ktorý stanovila Rada, dostal pod referenčnú hodnotu pre schodok, ktorou sú 3 % HDP. Táto hodnota je porovnateľná s cieľovou hodnotou 4 % HDP stanovenou v konvergenčnom programe z marca 2007,
-
hoci daňové príjmy v dôsledku vyššieho ako plánovaného rastu prekročili očakávania, zníženie schodku v roku 2007 bolo aj dôsledkom obmedzenia výdavkov, najmä pokiaľ ide o odmeňovanie zamestnancov verejného sektora a medzispotrebu. Väčšina úspor na výdavkoch je stáleho charakteru. Zlepšenie štrukturálneho salda v roku 2007 (t. j. cyklicky upraveného salda bez jednorazových a iných dočasných opatrení) sa odhaduje tesne nad úrovňou % HDP,
-
v prognóze z jari 2008 sa v roku 2008 plánuje ďalšie zníženie schodku na úroveň 1,4 % HDP v dôsledku dodatočných úsporných opatrení na strane výdavkov, legislatívnych opatrení na zníženie sociálnych výdavkov a zavedenia čiastočných poplatkov v zdravotníctve. Očakáva sa, že príjmy ako podiel na HDP zostanú vo všeobecnosti stabilné v súvislosti so širokým rozsahom daňových opatrení zavedených v roku 2008. Jarná prognóza je v súlade s cieľovým schodkom vo výške 1,5 % HDP uvedeným vo fiškálnom oznámení z apríla. V roku 2009 sa v jarnej prognóze pri predpoklade - ktorý sa zakladá na pokračujúcom obmedzovaní výdavkov, že nedôjde k zmene politiky, očakáva ďalší pokles schodku na úroveň 1,1 % HDP. Toto naznačuje, že schodok sa znížil pod referenčnú hodnotu 3 % HDP vierohodným a udržateľným spôsobom,
-
očakáva sa, že štrukturálne saldo sa zlepší približne o percentuálneho bodu HDP v roku 2008 a opäť pri predpoklade - ktorý sa zakladá na pokračujúcom obmedzovaní výdavkov, že nedôjde k zmene politiky ani v roku 2009. Tieto skutočnosti je potrebné vnímať v súvislosti s potrebou rýchlejšieho dosiahnutia strednodobého cieľa pre rozpočtovú pozíciu, ktorým je v prípade Českej republiky štrukturálny schodok vo výške 1 % HDP, ako sa odporúča v stanovisku Rady z marca 2008 o aktualizácii konvergenčného programu z novembra 2007,
-
verejný dlh zostáva výrazne pod referenčnou hodnotou 60 % HDP. Znížil sa z úrovne 29,4 % HDP v roku 2006 na 28,7 % v roku 2007. Podľa prognózy z jari 2008 sa očakáva, že pomer dlhu k HDP sa bude ďalej znižovať pod úroveň 28 % do konca roku 2009 (ak nedôjde k zmene politiky).
(7)
Podľa názoru Rady bol nadmerný schodok v Českej republike odstránený a rozhodnutie 2005/185/ES by sa preto malo zrušiť,
PRIJALA TOTO ROZHODNUTIE:
Článok 1
Z celkového hodnotenia vyplýva, že nadmerný schodok bol v Českej republike odstránený.
Článok 2
Rozhodnutie 2005/185/ES sa týmto zrušuje.
Článok 3
Toto rozhodnutie je určené Českej republike.
V Luxemburgu 3. júna 2008